**Teoria și metodologia curriculumului**

**Cap. 7** POLITICI ŞI STRATEGII ALE FINALITĂŢILOR EDUCAŢIONALE; VALORI ŞI COMPETENŢE

Modelul competenţelor generice are câteva caracteristici:

-Sunt definite un număr de 7 competenţe generice şi fiecare este operaţionalizat prin indicatori specifici

-Competenţele generice au o mare putere integratoare, sunt transversale;

-Nu se bazează pe criterii tradiţionale sau pur psihologice de definire a naturii lor (de exemplu dezvoltare cognitivă, dezvoltare socio-afectivă etc.), ci au substanţă educaţională, vizează dezvoltarea personalităţii în relaţie cu diferite situaţii de viaţă – cotidiene, de învăţare sau profesionale;

-Asigură o concepţie unitară în proiectarea profilurilor de formare specifice fiecărui nivel de şcolaritate;

-Reprezintă o bază de analiză şi derivare a competenţelor care definesc ariile curriculare şi disciplinele de învăţământ;

-Realizează o unitate în diversitatea proiectelor curriculare centrate pe competenţe.

**Profilul de formare** are rol de interfaţă între şcoală şi societate: – pe de o parte, constituie un reper pentru dezvoltarea traseelor de învăţare propuse de sistemul educaţional; astfel, profilul de formare are rol de jalon în proiectarea curriculară la nivel de planuri de învăţământ şi programe şcolare, precum şi rol de orientare a profesorului în construirea parcursului specific al unui context de învăţare; – pe de altă parte, indică direcţiile de dezvoltare a viitorului absolvent, relevante din perspectiva integrării sociale şi profesionale a acestuia.

Profilului de formare a absolventului de învăţământ liceal i se corelează, de asemenea, elemente particulare, derivate din specificul filierelor, al profilurilor şi al specializărilor. De exemplu, în cazul filierei tehnologice, profilul de formare va include o serie de competenţe precizate în standardele de pregătire profesională.