**Teoria și metodologia curriculumului**

**Cap. 9 PROIECTAREA CURRICULARĂ; NIVELURI, TIPURI, STRATEGII**

**O PERSPECTIVĂ MODULARĂ ÎN ORGANIZAREA PROGRAMEI ŞCOLARE**

**Programa şcolară** este un document curricular reglator care conţine, într-o organizare coerentă, oferta educaţională a unui anumit domeniu disciplinar în concordanţă cu statutul pe care acesta îl are în planul-cadru de învăţământ (nivelul de şcolaritate, profilul şcolar şi filiera şcolară, clasa/anii de studiu în care se studiază, aria curriculară de care aparţine, numărul de ore alocat, caracterul obligatoriu sau opţional).

Întrucât este un instrument major al proiectării, implementării şi evaluării curriculumului şcolar, **programa şcolară** reprezintă un factor de interes naţional pentru reformele curriculare.

Termenul de **modul** are conotaţii diferite: disciplină şcolară care satisface anumite condiţii, pachet de discipline care asigură o prespecializare sau o calificare, modalitatea internă de organizare a unei discipline ş.a

S-a optat pentru organizarea modulară din mai multe motive:

– Permite centrarea programului de formare pe competenţe predefinite;

– Asigură o mai bună organizare şi conducere a învăţării, include toate componentele structurale şi funcţionale ale curriculumului;

– Decelează mai clar şi mai prompt reuşitele şi dificultăţile de învăţare ale elevilor în relaţie cu un modul sau altul;

– Facilitează personalizarea traseelor de învăţare; parcurgerea modulelor se poate realiza în ritmuri diferite în funcţie de particularităţile clasei;

**Structura modulară a disciplinei** ar putea fi reprezentată după cum urmează:

Denumirea disciplinei:

Poziţia disciplinei în Planul – cadru de învăţământ:

– Nota de prezentare

– Competenţe generale disciplinare şi transversale

– Module

1. Competenţe specifice (abilităţi, cunoştinţe, atitudini)
2. Aspecte metodologice
3. Aspecte evaluative

– Standarde curriculare

**Structura unui modul curricular**

1. Denumirea modulului
2. Competenţe specifice vizate de modul: C1. C2. C3.
3. Descrierea competenţelor specifice Denumirea competenţei Abilităţi Cunoştinţe Atitudini
4. Aspecte metodologice:

a) Exemple de activităţi de învăţare şi bune practici relevante în raport cu tipul de competenţă ce se urmăreşte a se dezvolta la elevi;

b) Metode şi mijloace de învăţământ cu contribuţii specifice în formarea competenţelor respective;

c) Contexte, factori şi medii de instruire adecvate, posibilităţi de diferenţiere, de susţinere a efortului individual şi a motivaţiei învăţării;

d) Sugestii de conţinuturi suplimentare, de accesare şi a altor surse de informare şi de activităţi aplicative realizate în context formal, non-formal sau informal.

1. Aspecte evaluative (procese şi rezultate)

- se precizează:

a. Forme de evaluare;

b. Contexte de evaluare;

c. Metode de evaluare;

d. Posibile instrumente de evaluare;

e. Indicatori de performanţă corelaţi competenţelor specifice pe două niveluri de performanţă: bazal şi superior.

1. Observaţii:

Propunerea noastră ia în considerare **două documente de referinţă**:

Legea educaţiei naţionale,

Modelul „European Reference Framework on Key Competences”,

**Organizarea modulară** propusă combină elemente ale celor două structuri de programe, învăţământ obligatoriu şi învăţământ liceal.